Når danske kvinder skal købe julegaver, graver de lidt dybere i pungen efter gaven til mor end til svigermor. Mors gave kommer til at koste 500 kroner, mens danske kvinder kun regner med at bruge 386 kroner på gaven til svigermor. Det viser en rundspørge blandt 5700 danske kvinder, som Magasin har foretaget, skriver Urban. Mødrene kan forvente at finde gaver med tøj, oplevelser og kosmetik under juletræet fra deres voksne døtre. Svigermødrenes pakker derimod er mere hårde og firkantede. Her topper bøger listen, dog skarpt efterfulgt af tøj og kosmetik. Der er store regionale forskelle på, hvor godt forholdet mellem svigerdatter og svigermor er. I hvert fald hvis forholdet afspejles i gavernes størrelse. Nordjyderne er mest nærige, og sønderjyderne mest gavmilde over for svigermor, viser Magasins rundspørge. Men sønderjyske kvinder har tænkt sig at købe gave til svigermor for 436 kroner, vil nordjyderne kun kaste 359 kroner efter svigermors gave.

Referat:
Danske kvinders julegave til mor er noget større end den til svigermor, viser en Magasin-undersøgelse.